35 mennesker drept i bombeangrep i Irak
Det var en rekke bilbomber i Bagdad og andre steder i Irak i løpet av tirsdagen som kostet mange mennesker livet. I tillegg var det flere skyteepisoder der væpnede menn skjøt og drepte politimenn. I området sør for Kirkuk ble ni mennesker drept og fire såret i det som ser ut til å ha vært et oppgjør mellom to militante grupper. Statsminister Nuri al-Maliki lover å fortsette sikkerhetsstyrkenes kampanje for å få slutt på den verste uroen i landet siden 2008, som hittil i år har kostet 3500 mennesker livet. En general opplyser at 116 militante ble pågrepet tirsdag, inkludert mange mistenkte medlemmer av al-Qaida. Men analytikere og diplomater i Bagdad mener at regjeringen ikke tar fatt i de grunnleggende årsakene til uroen. De sier den skyldes at sunnimuslimer i landet føler at de blir tilsidesatt og dårlig behandlet av den sjiamuslimske majoriteten som har makten i Irak.
Minst 35 mennesker, hvorav 15 sivilpersoner, ble drept i bombeangrep forskjellige steder i Irak tirsdag. Samtidig ble 116 personer pågrepet i forbindelse med politiets offensiv mot volden.